18-årige Mathias Ross har fået lov til at snuse til Superligaen i denne sæson, og i AaB er forventningerne til midterforsvareren enorme, og det har nu resulteret i, at han har skrevet under på en kontraktforlængelse.

AaB oplyser på sin hjemmeside, at den stærke forsvarsspiller har bundet sig til Superliga-klubben frem til sommeren 2023.

- Mathias er et ekstraordinært forsvarstalent, der hurtigt formår at tilpasse sig næste niveau, og udviklingen sker via talent og ikke mindst en målrettet og seriøs indstilling og i samarbejde med vores dygtige trænerstab omkring både Superligatruppen og AaB Talent.

- Som spiller er Mathias forudseende, hurtig, nærkampsstærk, frygtløs, passioneret og hovedspilsstærk, og som person er han allerede nu en ledertype, der samtidig er meget velovervejet i sin optræden, fremhæver Allan Gaarde.

- Senest så vi ham i december imponere i 90 minutter i Superligaen i en vanskelig udekamp i Odense, og vi mener, det er fuldt legalt at have drømme på Mathias’ vegne, fortæller AaB-sportsdirektør Allan Gaarde til klubbens hjemmeside.

Indtil videre er Mathias Ross noteret for fire kampe i AaB-trøjen.